নিজস্ব প্রতিবেদন: ট্রেড মার্ক বিতর্কে সরাসরি মুখ্যমন্ত্রী মমতা বন্দ্যোপাধ্যায়কে আক্রমণ শানালেন বিজেপি নেতা মুকুল রায়। শনিবার বিজেপির রাজ্য দফতরে সাংবাদিক বৈঠকে মুকুল বলেন, ''আদালতে হলফনামা দিয়ে অভিষেক বন্দ্যোপাধ্যায় জানিয়েছেন, ২০১৩ সালে মমতার সম্মতিতেই ট্রেডমার্কের স্বত্ত্বের আবেদন করেছিলেন তিনি।'' মুকুলের কথায়, ''জাগো বাংলা, মা-মাটি-মানুষ ও জাগো বাংলার ট্রেডমার্কের আবেদন করেছেন অভিষেক বন্দ্যোপাধ্যায়। দু'টিরই ঠিকানা ৩০ বি হরিশ চ্যাটার্জি স্ট্রিট। আমার কথার সত্যতা ছিল। সেজন্যই আমি ১০ তারিখে বলার পর ১৩ নভেম্বর তড়িঘড়ি আবেদন প্রত্যাহার করেন অভিষেক বন্দ্যোপাধ্যায়।''  তাঁকে কোনও আইনি নোটিস পাঠানো হয়নি বলেও দাবি মুকুলের।    রাজনৈতিক নেতা সাংবাদিকদের ফোনে আড়িপাতা হচ্ছে বলেও অভিযোগ করেন মুকুল। তিনি দিল্লির আদালতে মামলাও করেছেন। মুকুলের দাবি,তাঁর বিরুদ্ধে ৯জন আইনজীবী দাঁড় করিয়েছিল রাজ্য সরকার। ফোনে আড়িপাতা হচ্ছে না, তা লিখিতভাবে রাজ্যের কাছে চেয়েছিল আদালত। তবে রাজ্য সরকার তা দিতে পারেনি। একমাস সময় দিয়েছে আদালত। এটা গণতন্ত্রের পক্ষে শুভ নয়। চিটফান্ড সংস্থার সঙ্গে তৃণমূলের মহাসচিব পার্থ চট্টোপাধ্যায়ের যোগ নিয়েও বিঁধেছেন মুকুল। তিনি বলেন, ''প্রয়াগ কর্তার প্রশংসা করেছিলেন পার্থ। গ্রামগঞ্জের মানুষকে সর্বস্বান্ত করেছে এই প্রয়াগ চিটফান্ড।''